钦定古今图书集成/历象汇编/乾象典/第095卷 > 《本草纲目》 > 火总叙
## 钦定古今图书集成/历象汇编/乾象典/第095卷 > 《本草纲目》 > 火总叙

李时珍曰：水火所以养民，而民赖以生者也。《本草》医
方，皆知辨水，而不知辨火，诚阙文哉！火者南方之行，
其文横则为三卦，直则为“火”字，炎上之象也。其气行
于天，藏于地，而用于人。太古燧人氏，上观下察，钻木
取火，教民熟食，使无腹疾。《周官》：“司烜氏，以燧取明火
于日，鉴取明水于月，以供祭祀。司爟氏掌火之政令”，
四时变国火，以救时疾。《曲礼》云：“圣王用水火金木，饮
食必时。”则古先圣王之于火政，天人之间，用心亦切
矣，而后世慢之，何哉？今撰火之切于日用灸焫者，凡
一十一种，为火部云。